**Προσβασιμότητα**

Το πρόγραμμα θα υλοποιηθεί κατά κύριο λόγο στο εργαστήριο Πληροφορικής. Θα χρειαστεί επίσης video projector, σύνδεση στο διαδίκτυο και εγκαταστημένος κάποιος φυλλομετρητής (browser). Οι εκπαιδευτικοί δεν χρειάζονται να έχουν ιδιαίτερες γνώσεις Πληροφορικής για να υλοποιήσουν το πρόγραμμα, αλλά θα ήταν επιθυμητή η συνεργασία με τον/την εκπαιδευτικό Πληροφορικής του σχολείου. Οι μαθητές/τριες δεν χρειάζονται να έχουν εξειδικευμένες δεξιότητες σε διαδικτυακές εφαρμογές, εκτός από βασικές γνώσεις πλοήγησης σε ιστοσελίδες – εργαλεία web2.0 και εργαλεία γραφείου. O/Η εκπαιδευτικός στο πρώτο εργαστήριο συζητεί με τα παιδιά πως θα εργαστούν και στα επτά εργαστήρια και μετά από συζήτηση όλοι καταρτίζουν το εκπαιδευτικό συμβόλαιο. Ο/Η εκπαιδευτικός σε κάθε εργαστήριο παρουσιάζει τη βασική έννοια (ορισμοί) ή δεξιότητα (παρουσίαση-επίδειξη) που πραγματεύεται το κάθε εργαστήριο χρησιμοποιώντας ως αφόρμηση λέξεις κλειδιά ή κάποια ιστοσελίδα, ή δημοσίευμα ή μια εικόνα.

Πιθανές τροποποιήσεις για μαθητές/τριες με αναπηρίες ή/και ειδικές εκπαιδευτικές ανάγκες, καθώς και για μαθητές/τριες με διαφορετικό πολιτισμικό περιβάλλον, θα χρειαστεί να γίνουν από τον/την εκπαιδευτικό σε συνεργασία με τον/την εκπαιδευτικό του τμήματος ένταξης, του θεσμού Παράλληλης στήριξης, Ψυχολόγου ή Κοινωνικού Λειτουργού, εφόσον υπάρχει στο σχολείο.